
๏ งดงามความก่อเกิด
ถือกำเนิดชีวิตใหม่
ล่วงละภาวะใด
มาจากไหนยากใครรู้
๏ เห็นเพียงปรากฏร่าง
แสนบอบบางน่าเอ็นดู
เริ่มต้นการต่อสู้
สืบภพชาติและเผ่าพันธ์ุ
๏ ชีวิตแสนงดงาม
เมื่อมองตามความเปลี่ยนผัน
เกิดแล้วก็แปรพลัน
มิได้มั่นภาวะเดิม
๏ หยาบขึ้นและกร้านเข้า
กิเลสเร้ามุ่งรุมเสริม
กรรมใหม่ได้ต่อเติม
ทุกวันว่ายในชีวิต
๏ งดงามแสนงดงาม
ว่ายวนท่ามวัฏฏ์สถิต
งดงามตามโลกคิด
แต่เริงฤทธิ์ระงมทุกข์
๏ งดงามว่างดงาม
แต่เมื่อถามว่าใครสุข
กลับมีแต่ร้อนรุก
เพียงสนุกบางครั้งคราว
๏ งดงามแห่งการเกิด
ถือกำเนิดชีวิตก้าว
ท่องภพอันยืดยาว
ในห้วงเวิ้งทะเลวน
๏ งดงามและล้ำค่า
ใช้ปัญญาคิดเหตุผล
เพลิงทุกข์ทั้งสกล
ล้วนปรากฏด้วยเกิดนี้
๏ หากแม้นไม่สามารถ
ล้างภพชาติเกิดกายี
แรงทุกข์ย่อมบดบี้
ทุกถิ่นที่กำเนิดกาย
๏ ทุกข์มีเพราะยังเกิด
หาประเสริฐดังคาดหมาย
เพราะเกิดย่อมแก่ตาย
เมื่อสุดท้ายทุกชีวิต
๏ งดงามที่โลกเห็น
คือทุกข์เค้นครองสถิต
ภัยผลาญแห่งภพพิษ
กลับรั้งจิตให้ชอบใจ
๏ งดงามแห่งการเกิด
ผู้ประเสริฐพินิจได้
ทบทวนสาเหตุใด
ท่านทำลายต้นเหตุนั้น
๏ ต้นเหตุแห่งการเกิด
ท่านง้างเปิดทุบสะบั้น
เลิกเกิดคืออัศจรรย์
ไร้ถ้อยสรรพรรณนา
๏ งดงามกว่างดงาม
ดับภพสามสิ้นตัณหา
ล่วงพรหมล่วงเทวา
สถิตแล้วนิรวาณ ๚๛

....อารยะ คชทีป....
๒๔ ตุลาคม ๒๕๖๒
